b'\n_START_ARTICLE_\nEchinokokoz\xc4\x97\n_START_SECTION_\nSimptomai\n_START_PARAGRAPH_\nLiga da\xc5\xbenai prasideda be simptom\xc5\xb3, toks periodas gali trukti ne vienus metus. Pasirei\xc5\xa1kiantys simptomai ir po\xc5\xbeymiai priklauso nuo cist\xc5\xb3 vietos ir dyd\xc5\xbeio. Alveolin\xc4\x97s formos liga paprastai prasideda kepenyse, bet gali i\xc5\xa1sis\xc4\x97ti ir \xc4\xaf kitas k\xc5\xabno dalis, kaip antai plau\xc4\x8dius arba galvos smegenis. Parazitui pa\xc5\xbeeidus kepenis, sergan\xc4\x8diajam gali skaud\xc4\x97ti pilv\xc4\x85, kristi k\xc5\xabno mas\xc4\x97 ir i\xc5\xa1sivystyti gelta. Parazitui \xc4\xafsitvirtinus plau\xc4\x8diuose, gali skaud\xc4\x97ti kr\xc5\xabtin\xc4\x97s l\xc4\x85st\xc4\x85, tr\xc5\xabkti oro, kamuoti kosulys. Retais atvejais, ypa\xc4\x8d tr\xc5\xabkus cistai gali kilti anafilaksinis \xc5\xa1okas, kuris da\xc5\xbenai baigiasi mirtimi.\n_START_SECTION_\nPrie\xc5\xbeastis ir diagnozavimas\n_START_PARAGRAPH_\nLiga plinta suvartojus parazito kiau\xc5\xa1in\xc4\x97liais u\xc5\xbekr\xc4\x97sto maisto arba vandens arba per artim\xc4\x85 kontakt\xc4\x85 su u\xc5\xbesikr\xc4\x97tusiu gyv\xc5\xabnu. Kiau\xc5\xa1in\xc4\x97liai \xc4\xaf aplink\xc4\x85 patenka su parazitu u\xc5\xbesikr\xc4\x97tusi\xc5\xb3 m\xc4\x97s\xc4\x97d\xc5\xbei\xc5\xb3 gyv\xc5\xabn\xc5\xb3 (galutini\xc5\xb3 \xc5\xa1eiminink\xc5\xb3) i\xc5\xa1matomis. Da\xc5\xbeniausiai parazitu gali b\xc5\xabti u\xc5\xbesikr\xc4\x97t\xc4\x99 \xc5\xa1unys, lap\xc4\x97s ir vilkai. \xc5\xa0ie gyv\xc5\xabnai u\xc5\xbesikre\xc4\x8dia su\xc4\x97d\xc4\x99 tarpini\xc5\xb3 \xc5\xa1eiminink\xc5\xb3 (pvz., avi\xc5\xb3 arba grau\xc5\xbeik\xc5\xb3) organus, kuriuose yra echinokoko cist\xc5\xb3. Lig\xc3\xb5s, kuria u\xc5\xbesikre\xc4\x8dia \xc5\xbemogus, tipas priklauso nuo infekcij\xc4\x85 suk\xc4\x97lusio echinokoko r\xc5\xab\xc5\xa1ies. Paprastai liga diagnozuojama ultragarsu, ta\xc4\x8diau galima naudoti ir kompiuterin\xc4\x99 tomografij\xc4\x85 (KT) arba magnetinio rezonanso vaizdavim\xc4\x85 (MRV). Vertingos informacijos gali suteikti kraujo tyrimai, kuriais nustatomi antik\xc5\xabnai prie\xc5\xa1 parazit\xc4\x85, arba biopsija.\n_START_SECTION_\nProfilaktika ir gydymas\n_START_PARAGRAPH_\nCistin\xc4\x97s formos (hidatidoz\xc4\x97s) galima i\xc5\xa1vengti gydant \xc5\xa1unis, galin\xc4\x8dius platinti u\xc5\xbekrat\xc4\x85, ir skiepijant avis. Gyv\xc5\xabnus augintinius patartina reguliariai dehelmintizuoti ir vengti kontakto su benamiais gyv\xc5\xabnais. Po s\xc4\x85ly\xc4\x8dio su \xc5\xa1unimi ar kitu gyv\xc5\xabnu, gyv\xc5\xabn\xc5\xb3 i\xc5\xa1matomis ar dirvo\xc5\xbeemiu reikia gerai nusiplauti rankas. Taip pat svarbu gerti tik \xc5\xa1var\xc5\xb3 vanden\xc4\xaf._NEWLINE_Gydyti lig\xc4\x85 da\xc5\xbenai sud\xc4\x97tinga. Sergant cistine echinokokoze cistas galima i\xc5\xa1siurbti per od\xc4\x85 ir paskui taikyti medikamentin\xc4\xaf gydym\xc4\x85. Kartais \xc5\xa1io tipo liga tik stebima. Alveolinio tipo liga da\xc5\xbeniausiai gydoma chirurgine operacija, po kurios skiriami vaistai. Veiklioji vaist\xc5\xb3 med\xc5\xbeiaga\xc2\xa0\xe2\x80\x93 albendazolas; vaist\xc4\x85 gali reik\xc4\x97ti vartoti ne vienus metus. Alveolin\xc4\x97 echinokokoz\xc4\x97 gali b\xc5\xabti mirtina.\n_START_SECTION_\nEpidemiologija\n_START_PARAGRAPH_\nLiga paplitusi prakti\xc5\xa1kai visame pasaulyje, \xc5\xa1iuo metu ja serga apie milijon\xc4\x85 \xc5\xbemoni\xc5\xb3. Tam tikruose Piet\xc5\xb3 Amerikos, Afrikos ir Azijos regionuose parazitu apsikr\xc4\x97t\xc4\x99 beveik 10\xc2\xa0% vietos gyventoj\xc5\xb3. 2010\xc2\xa0m. duomenimis nuo echinokokoz\xc4\x97s mir\xc4\x97 apie 1 200 \xc5\xbemoni\xc5\xb3; \xc5\xa1is skai\xc4\x8dius ma\xc5\xbeesnis, palyginti su 2 000 mir\xc4\x8di\xc5\xb3 1990\xc2\xa0m. Manoma, kad ekonominiai ligos ka\xc5\xa1tai siekia apie 3 milijardus JAV doleri\xc5\xb3 per metus. Toki\xc5\xb3 form\xc5\xb3 liga gali paveikti ir kitus gyv\xc5\xabnus (tarpinius \xc5\xa1eimininkus), pvz., kiaules, karves ir arklius.'